Len

Et len var fra middelalderen og renæssancen et landområde, som kongen overlod en lensmand at forvalte mod modydelser. Lensvæsenet menes at være opstået omkring det 8. – 10. århundrede i Frankrig, men i Danmark opstod det først på Valdemar Sejrs tid. Lensmanden var kongens repræsentant i området og havde den øverste militære og civile myndighed. I 1660 blev de danske len omdannet til amter (Danmarks amter (1662-1793)).

Lensregnskaber 

Lensmanden skulle årligt aflægge et lensregnskab:
 det egentlige regnskab med bilag
 en jordebog omfattende fæstere på krongods opgjort sognevis og byvis med angivelse af de enkelte fæsteres landgilde, desuden selvejere men ikke fæstere under private godser
 et skattemandtal i forbindelse med indtægter fra ekstraordinære skatter og omfattende alle skatteydere

Selve lensregnskabet var som regel opbygget, så det begyndte med kassebeholdningen ved slutningen af forrige regnskabsår. Derefter fulgte de "visse" eller ordinære indkomster: landgilde fra gårdmænd og husmænd, afgifter fra selvejere og gejstlige indkomster. Så fulgte de "uvisse" indkomster: indfæstning (når nye fæstere overtog en ejendom), førlov (godtgørelse hvis nogen bosat ønskede at forlade stedet i utide), husbondhold, sagefald og bøder. Sidst kom udgifter til indkøbte varer, indkomster fra salg af varer, overdragelser fra andre slotte, udbyttet fra den kongelige ladegård med mere. Efter sammentælling af indkomsterne fulgte en oversigt over udgifterne: løn og kost til lensmanden og slottets folk, udgifter vedrørende byggeri og vedligeholdelse af ejendom, udgifter til indkøbte varer, oversigt over solgte varer med mere. Efter sammentælling af udgifterne skete en opgørelse af årets nettoresultat. 

Overskud i penge fremsendtes til rentekammeret, mens overskud i varer forblev som beholdning.

Typer af len 

Der var forskellige lenstyper:
 Pantelen. Som betaling for en kredit. Her overlod kongen lenets indtægter til en kreditor som afbetaling af et pengelån.
 Afgiftslen. Hvor kongen fik en fast afgift og lensmanden beholdt resten af indtægterne.
 Tjenestelen. Lensmanden skulle være parat til at stille med en militær styrke til kongen som betaling, mens lenets indtægter tilfaldt lensmanden.
 Regnskabs- eller fadeburslen, hvor lensmanden var på fast løn mod, at indtægterne tilfaldt kongen. Det var den mest rentable model for kongemagten.
 Fyrstelen, der ofte tilfaldt kongens familie (herunder også livgeding).

Der var ikke tale om arvelighed, med mindre det var pantelen, der løb til pantet var indfriet, så det var på mange måder gunstigt for en lensmand at låne kongen penge, da han sjældent var i stand til at betale tilbage. På den måde kunne lensmanden sikre lenet til næste generation. Ordet len fik en ny betydning, da kong Christian 5. ved forordning af 1671 gav mulighed for at adelige, der ejede jord, kunne oprette grevskaber og baronier og få titel af henholdsvis lensgreve eller lensbaron. Efter tysk forbillede blev Sønderjylland i 1200-tallet forlenet til de slesvigske hertuger (et arvelig fyrstelen). Hertugdømmet Slesvig var indtil de slesvigske krige i 1800-tallet et dansk len (konge- og rigslen), ligesom Hertugdømmet Holsten var et tysk len.

Noter

Litteratur 

Harry Christensen: Len og magt i Danmark 1439-1481. De danske slotslens besiddelsesforhold analyseret til belysning af magtrelationerne mellem kongemagt og adel. Med særlig fokus på opgøret i slutningen af 1460'erne (Jysk Selskab for Historie nr. 42; Universitetsforlaget i Aarhus 1983)
Birgitte Dedenroth-Schou: Koldinghus Lens Regnskab 1610-11 (Selskabet for udgivelse af kilder til dansk historie, København, 1984).
H. H. Fussing: "Stjernholm Len 1603-1661" (Det Kongelige Danske Videnskabernes Selskab: Historisk-Filologiske Skrifter bd. 111, nr. l; Munksgård, København 1951)
Thelma Jexlev: "Lensregnskaberne" (Fortid og Nutid, bind XXV, hefte 5/6 (1974), s. 571-621)
Thelma Jexlev: "Lensregnskaberne II" (Fortid og Nutid, bind XXVI, hefte 1/2 (1975), s. 1-67)
Haakon Bennike Madsen og Erland Porsmose: "Næsbyhoved lens regnskaber 1502-1511. Danske Middelalderlige Regnskaber 3" (Selskabet for Udgivelse af Kilder til Dansk Historie; Odense University Studies in History and Social Sciences v01.120. København 1991.
Poul Rasmussen: Lensregnskaber og lensjordebøger. Silkeborg lens jordebog 1586; Udg. af Udvalget for udgivelse af kilder til landbefolkningens historie ved (Dansk Videnskabs Forlag, 1964).

Eksterne henvisninger 
Bekendtgørelse af lov om lenskontrollen
Bekendtgørelse af lov om lens, stamhuses og fideikommisgodsers samt de herhen hørende fideikommiskapitalers overgang til fri ejendom
C. O. Bøggild-Andersen (anmeldelse af): "Hans H. Fussing: "Stiernholm Len 1603-1661. Studier i Krongodsets Forvaltning." With an English Summary. (Det kongelige danske Videnskabernes Selskab. Historiskfilologiske Skrifter, bind III, nr. 1. København 1951, 312 s.)" (Historisk Tidsskrift, 11. række, Bind 3; 1950)
Poul Enemark (anmeldelse af): "Mikael Venge: Det gamle Aalborghus. Told og skatter på Christian ll&apos;s tid. (Told- og Skattehistorisk Selskab, 1991). 198 s." (Historie/Jyske Samlinger, Bind 1994; 1994)
Poul Enemark: "Statsregnskab eller kasserapport?" (Historie/Jyske Samlinger, Bind 2001; 2001)
Peder Enevoldsen: "Lensreformerne i Danmark 1557-96" (Historisk Tidsskrift, 14. række, Bind 2; 1981)
Kr. Erslev: "Europæisk Feudalisme og dansk Lensvæsen." (Historisk Tidsskrift, 7. række, Bind 2; 1899)
Astrid Friis: "Rigsraadet og Statsfinanserne i Christian lII.s Regeringstid" (Historisk Tidsskrift, 10. række, Bind 6; 1942)
Hans H. Fussing: "Skiftevæsnet på sjællandske lovs område og bobrud og førlov på Møn i 1600-tallet" (Historisk Tidsskrift, 11. række, Bind 3; 1950)
A. Heise (anmeldelse af): Kr. Erslev: Konge og Lensmand i det 16de Aarhundrede. Studier over Statsomvæltningen i 1536 og dens Følger for Kongemagt og Adelsvælde. Kjøbenhavn. 1879. (Historisk Tidsskrift, 5. række, Bind 2; 1880)
M. Mackeprang: "De danske fyrstelen i middelalderen. Deres udvikling og statsretlige stilling Et forsøg." (Historisk Tidsskrift, 6. række, Bind 6; 1895)
M. Mackeprang: "Dronning Sofie og livgedinget" (Historisk Tidsskrift, 7. række, Bind 3; 1900)
Tore Nyberg: "Middelalderens politiske institutioner" (Historie/Jyske Samlinger, Ny række, Bind 12; 1977)
Erik Ulsig (anmeldelse af): "Harry Christensen: Len og magt i Danmark 1439-1481. De danske slotslens besiddelsesforhold analyseret til belysning af magtrelationerne mellem kongemagt og adel. Med særlig fokus på opgøret i slutningen af 1460'erne. Jysk Selskab for Historie nr. 42. Universitetsforlaget i Aarhus, 1983. 391 s. 241 kr." (Historisk Tidsskrift, 15. række, Bind 2; 1987)
Salmonsens Konversationsleksikon, 2 udgave, bind XV (København 1923); opslag: Lensvæsen

Se også 
 Danske len
 Danske grevskaber
 Norske len
 Svenske Län
 Finlands len
 Feudalisme

Feudalisme